《读武侯靖节合集》
清代·翁荃

士生三代下，著书日纷纭。武侯与靖节，述作称完人。

三聘出草庐，治国兼治军。灭贼志未遂，鞠躬竟忘身。

彭泽归去来，耻为二姓臣。甘守西山节，荆轲愿空存。

二公重志行，岂惟尚华文。隆中倘未出，悠然乐天真。

柴桑苟任事，述祖抒忠纯。易地则皆然，孟子曾有云。

吾生千载后，展卷如相亲。梦寤接古贤，心期共探论。

还祈志颜尹，望古情弥敦。

作者简介：江苏江宁人，字止园。长于“三礼”，亦能诗。